COM7 รูด 5% นิวโลว์รอบ 1 ปี 4 เดือน ฟากโบรกฯชี้จังหวะ “ซื้อ” หลังราคาร่วงแรง
COM7 รูด 5% นิวโลว์รอบ 1 ปี 4 เดือน ฟากโบรกฯชี้จังหวะ “ซื้อ” หลังราคาร่วงแรง มองผลงานไตรมาส 4/61 พีครับไฮซีซั่น โดย ณ เวลา 11.33 น. อยู่ที่ระดับ 12.40 บาท ลบ 0.60 บาท หรือ 4.62% สูงสุดที่ระดับ 13.20 บาท ต่ำสุดที่ระดับ 12.40 บาท ด้วยมูลค่าการซื้อขาย 96.78 ล้านบาท
16 ม.ค. 2562

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 11.33 น. อยู่ที่ระดับ 12.40 บาท ลบ 0.60 บาท หรือ 4.62% สูงสุดที่ระดับ 13.20 บาท ต่ำสุดที่ระดับ 12.40 บาท ด้วยมูลค่าการซื้อขาย 96.78 ล้านบาท โดยราคาหุ้นปรับตัวลดลงทำจุดต่ำสุดในรอบ 1 ปี 4 เดือน นับตั้งแต่ราคาหุ้นปิดที่ระดับ 12.20 บาท เมื่อวันที่ 25 ส.ค.60

ด้านบล.เคจีไอ (ประเทศไทย) ระบุในบทวิเคราะห์ฯว่า บริษัท แอปเปิล อิงค์ ปรับลดประมาณการโดยอ้างถึงยอดขายในจีนที่อ่อนแอท่ามกลางความตึงเครียดด้านการค้า บริษัทคาดถึงรายได้ที่ 8.4 หมื่นล้านดอลลาร์สหรัฐ ในไตรมาส 1/62 ซึ่งต่ำกว่าประมาณการของนักวิเคราะห์ที่ 9.15 หมื่นล้านดอลลาร์สหรัฐ ขณะที่แอปเปิลเดิมคาดรายได้ในช่วง 8.9-9.3 หมื่นล้านดอลลาร์สหรัฐ
โดยฝ่ายวิจัยมีความเห็นว่า การปรับลดประมาณการรายได้ของแอปเปิล อิงค์ สามารถที่จะบอกได้ว่ารายได้ผลิตภัณฑ์มือถือของ COM7 อาจจะต่ำกว่าที่คาดการณ์เอาไว้ ถ้ายอดขายไอโฟนในเอเชียตะวันออกเฉียงใต้เป็นไปในทางเดียวกับในจีน อย่างไรก็ดียังคงคาดว่ารายได้ไตรมาส 4/61 ของ COM7 จะเป็นไตรมาสที่สูงที่สุดของปีด้วยปัจจัยผลักดันจากฤดูกาลวันหยุด
อีกทั้งเชื่อว่าการปรับตัวลดลง 31.1% ของราคาหุ้นในไตรมาส 4/61 นั้นมากเกินไป จึงยังคงคำแนะนำ “ซื้อ” หุ้น COM7 ที่ราคาเป้าหมายปี 2562 ที่ 26.00 บาท